苏辙
次韵侯宣城叠嶂楼双溪阁长篇
作官如负担，一负当且驰。
不知息肩处，妄问道远迩。
我乘章江流，却入宛溪水。
舍舟陟崔嵬，行路极旬已。
名都便欲过，佳处赖公指。
仰攀叠嶂高，俯阅双溪美。
不悟身乘空，但觉风吹耳。
云烟变遥壑，歌吹闻近市。
倦游得清旷，行役有新喜。
公言顷榛秽，斩伐従我始。
堰水种蒲莲，开山莳梅李。
拥本待成阴，养花要食子。
遗风揖桓谢，父老邀黄绮。
邦人鱼依蒲，食客莪在芷。
春阴迫寒食，谓我姑且止。
嗟余去乡国，屡把刀环视。
感公鹄鹭修，怜我凫鸭庳。
异邦逢故人，宁复固辞理。
高谈云汉上，烂醉笙歌里。
落日尽公欢，推挽未应起。